***Ensiklopedia Britannica*** (***Encyclopædia Britannica***) ialah ensiklopedia am berbahasa Inggeris terbitan Encyclopædia Britannica, Inc. sebuah syarikat persendirian yang terletak di Chicago, AS. Rencana-rencana dalam *Britannica* disasarkan kepada pembaca dewasa yang berpendidikan, dan dikarang oleh 19 orang penyunting penuh masa dan lebih 4,000 orang penyumbang pakar. Ensiklopedia ini dianggap ramai sebagai yang paling ilmiah di kalangan semua ensiklopedia.

*Britannica* ialah ensiklopedia bahasa Inggeris tertua yang masih wujud dalam percetakan. Brittanica julung kali diterbit antara tahun 1768 dan 1771 di Edinburgh dan pesat berkembang populariti dan saiznya, dengan edisi ketiganya pada tahun 1801 mencecah 20 jilid. Kalibernya yang kian timbul membantunya mencari penyumbang yang sangat mahir, dan edisi kesembilan (1875–1889) dan kesebelasnya (1911) dianggap sebagai ensiklopedia penting untuk gaya cendekiawan dan sastera. Sejak edisi ke-11, *Britannica* beransur nipis dan meringkaskan rencana-rencananya agar menjadikannya makin dibaca ramai serta meluaskan pasarannya di Amerika Utara. Pada tahun 1933, *Britannica* menjadi ensiklopedia pertama yang mengamalkan dasar "penyemakan berterusan", iaitu ensiklopedia ini senantiasa dicetak semula dan setiap rencana dikemaskini mengikut jadual tetap.

Edisi ke-15 yang terkini mempunyai satu struktur tiga bahagian yang unik: *Micropædia* 12 jilid yang terdiri daripada rencana-rencana pendek (biasanya kurang daripada 750 kata), *Macropædia* 17 jilid yang terdiri daripada rencana-rencana panjang (meliputi dua hingga 310 mukasurat) dan *Propædia* sejilid yang bertujuan memberi garis kasar hierarki pengetahuan insan. *Micropædia* dimaksudkan untuk penyemakan fakta pantas serta sebagai panduan kepada *Macropædia*; para pembaca dinasihati agar membaca garis kasar *Propædia* untuk memahami konteks sesuatu subjek dan untuk mencari rencana lain yang lebih terperinci. Saiz *Britannica* kekal lebih kurang sama selama 70 tahun lalu, dengan kira-kira 40 juta perkataan dalam separuh juta topik. Meskipun penerbitan bertapak di Amerika Syarikat sejak tahun 1901, namun *Britannica* sentiasa mengekalkan ejaan British tradisinya.

Sepanjang sejarahnya, *Britannica* menghadapi kesulitan untuk terus untung—satu masalah yang dihadapi banyak ensiklopedia. Sesetengah rencana dalam edisi-edisi awal *Britannica* yang tertentu telah dikritik kerana tidak tepat, berat sebelah atau ada penyumbang yang tidak layak. Ketepatan sesetengah kandungan edisi terkini juga turut dipersoal, itupun kritikan-kritikan sedemikian juga dicabar oleh pihak pengurusan *Britannica*. Meskipun kritikan-kritikan ini, namun *Britannica* mengekalkan nama baiknya sebagai alat kaji selidik yang boleh diharap.

Pada Mac 2012, syarikat Britannica yang kini bertapak di Chicago, mengumumkan pemberhentian edisi cetakan untuk memberikan tumpuan kepada versi dalam talian. Edisi cetakan yang terakhirnya terbit pada tahun 2010, dalam set 32 jilid.

Rujukan
-------

1. 1 2 3  Kister, KF (1994). *Kister's Best Encyclopedias: A Comparative Guide to General and Specialized Encyclopedias* (ed. 2nd ed.). Phoenix, AZ: Oryx Press. ISBN 0-89774-744-5. `|edition=` has extra text (bantuan)
2. ↑
3. 1 2  "Encyclopedias and Dictionaries". *Encyclopædia Britannica*. **18** (ed. 15th edition). Encyclopædia Britannica, Inc. 2007. m/s. 257–286. `|edition=` has extra text (bantuan)
4. 1 2 3 4  Kogan, Herman (1958). *The Great EB: The Story of the Encyclopædia Britannica*. Chicago: The University of Chicago Press. Templat:LCCN.
5. 1 2
6. ↑  *The New Encyclopædia Britannica* (ed. 15th edition, *Propædia*). 2007. m/s. 5–8.
7. ↑  *The New Encyclopædia Britannica* (ed. 15th edition, *Index* preface). 2007.
8. ↑
9. ↑
10. ↑
11. ↑  Bosman, Julie (13 March 2012). "After 244 Years, Encyclopaedia Britannica Stops the Presses". *New York Times*. Dicapai pada 13 March 2012. More than one of `|author=` dan `|last=` specified (bantuan)

Pautan luar
-----------

|  |  |
| --- | --- |
|  | Wikisource mempunyai teks asal berkaitan rencana ini:
***Ensiklopedia Britannica*** |

|  |  |
| --- | --- |
|  | Wikimedia Commons mempunyai media berkaitan ***Ensiklopedia Britannica*** |


Carilah ***Britannica**, **britannica*** dalam Wiktionary, kamus bebas.

Laman web rasmi
* *Encyclopædia Britannica* Online. Laman web rasmi.

Rencana-rencana bersejarah
* "Encyclopaedia Britannica". Dalam *Encyclopaedia Britannica* Online.
* 1768–2005:l'aventure Britannica. Sejarah *Britannica*, dari laman web Perancis Britannica.
* Sejarah *Britannica* di laman Warisan dan Budaya *The Scotsman*.